b'\n_START_ARTICLE_\nTi drobni otro\xc5\xa1ki koraki\n_START_SECTION_\nZgodba\n_START_PARAGRAPH_\nZakonca Andrej in Nana \xc5\xbeivita z dvoj\xc4\x8dkoma Milico in Andrejem v Dolu pri Ljubljani. Andrej je Naniko spoznal, ko je delal pri njenem o\xc4\x8detu. Na va\xc5\xa1ki veselici po svetovni vojni sta se ponovno sre\xc4\x8dala. Plesala sta, se na bli\xc5\xbenjem travniku ljubila in Nana je zanosila. Andrej je od\xc5\xa1el v Nem\xc4\x8dijo na voja\xc5\xa1ko misijo, na Naniko pa je pozabil._NEWLINE_Po treh letih se je Andrej vrnil v doma\xc4\x8di kraj. Nanikinega doma se je izogibal. \xc5\xa0ele nekaj tednov po prihodu domov je od znanca izvedel, da mu je Nanika rodila dvoj\xc4\x8dka. Andrej in Nanika sta se na skrivaj poro\xc4\x8dila. Po poroki je bil veliko zdoma, slu\xc5\xbeboval je na ministrstvu, imel pa je tudi veliko drugih izgovorov. Odnosi so se skrhali, Nanika in Andrej sta se oddaljevala. Bil je nezvest in to se mu ni zdelo ni\xc4\x8d groznega. Imel je razmerje s tajnico Olgo, z njim si je \xc5\xbeelela ustvariti dom in dru\xc5\xbeino, a si on tega ni \xc5\xbeelel. Nanika je vedela za Andrejevo nezvestobo, bila je zelo jezna. Vedno bolj sta se oddaljevala tudi otroka. Andreja je to prizadelo, nekega dne je iz jeze udaril Drej\xc4\x8dka. Nanika se je histeri\xc4\x8dno odzvala, Andrej je odvihral od doma na zabavo in z nje vinjen na tridnevno slu\xc5\xbebeno pot v Beograd. Dru\xc5\xbeina ga je medtem zapustila. Ob\xc4\x8dutil je veliko praznino in osamljenost, ob\xc5\xbealoval je, da je udaril Drej\xc4\x8dka. Olga je zahtevala lo\xc4\x8ditev, on pa tega ni \xc5\xbeelel. Advokat je preko sodi\xc5\xa1\xc4\x8da zahteval, da pla\xc4\x8duje pre\xc5\xbeivnino za otroka, vendar tudi tega no\xc4\x8de._NEWLINE_\xc4\x8cez dve leti sta se tudi z Olgo, ki da v slu\xc5\xbebi odpoved, mirno raz\xc5\xa1la. Andrej je v gostilni slu\xc4\x8dajno sre\xc4\x8dal Nano in sprevidel, da jo pogre\xc5\xa1a. Zbli\xc5\xbeal se je tudi z otrokoma. Slu\xc4\x8dajno je pri\xc4\x8da, ko bi ju skoraj povozil avto. Izgubljena dvoj\xc4\x8dka sta pri njem preno\xc4\x8dila, zjutraj pa ju je pospremil domov. Po Nanikinem o\xc4\x8ditanju, da nikoli ni skrbel zanju, se je odlo\xc4\x8dil za pogostej\xc5\xa1e obiskovanje. Drej\xc4\x8dka, ki se je poparil z vodo, je vsak dan obiskoval v bolni\xc5\xa1nici. Spet so se navezali drug na drugega in ponovno za\xc5\xbeiveli dru\xc5\xbeinsko \xc5\xbeivljenje.\n_START_SECTION_\nKritika in literarna zgodovina\n_START_PARAGRAPH_\n"Novela Ob zadnjem obisku obravnava problem razdrtih dru\xc5\xbein, ki najbolj prizadenejo \xc5\xbeensko in otroke. Na isto temo je ugla\xc5\xa1ena povest Ti drobni otro\xc5\xa1ki koraki, le da dol\xc5\xbenost do otrok zmaga in zakonca zaradi tega sku\xc5\xa1ata znova za\xc5\xbeiveti skupaj. Grabelj\xc5\xa1ku ni uspelo ustvariti psiholo\xc5\xa1ko poglobljeno podobo razkroja neke dru\xc5\xbeine \xe2\x80\x93 razkroj je motiviran s socialnimi in idejnimi razlikami med zakoncema in z \xc5\xbeenino hladnostjo ter vzvi\xc5\xa1enostjo, ki mo\xc5\xbea peha v pijan\xc4\x8devanje in \xc5\xbeenskarjenje \xe2\x80\x93 ampak ostaja na ravni moraliziranja in sentimentalnosti." (\xc4\x8ceh 1960: 33)'